Fundargerð 7. fundur skipulagsnefndar Svalbarðsstrandarhrepps 2010 - 2014 , haldinn í ráðhúsinu Svalbarðseyri , fimmtudaginn 7. júlí 2011 kl. 17:00 . Fundinn sátu : Anna Fr. Blöndal , Stefán Sveinbjörnsson , Stefán H. Björgvinsson og Jón Hrói Finnsson . Fundargerð ritaði : Jón Hrói Finnsson , sveitarstjóri 1. 1107002 - Beiðni um frávik frá deiliskipulagi í SunnuhlíðÍ bréfi dagsettu 26. júní 2011 óska Haukur Ingólfsson og Ingibjörg Hreinsdóttir eftir samþykki skipulagsnefndar fyrir því að vikið verði frá skilmálum deiliskipulags Sunnuhlíðar þannig að fyrirhugað frístundahús á lóðinni Háamel verði byggt 23,3m frá landamerkjum Sunnuhlíðar og Tungu í stað 30m eins og gert er ráð fyrir í deiliskipulagi . Fyrir liggur yfirlýsing um samþykki eiganda Tungu . Þar sem engin undanþága er veitt frá 30 metra reglunni í aðalskipulagi sveitarfélagins getur skipulagsnefnd ekki fallist á erindið að svo stöddu . Skipulagsnefnd mælist til að sveitarstjórn beiti sér fyrir að setningin ' Þó er heimilt að byggja nær mörkum lögbýla , ef fyrir liggur samþykki eigenda aðliggjandi lands' þar sem það á við . Skipulagsnefnd telur að um óverulega breytingu á aðalskipulagi sé að ræða og að fara megi með hana samkvæmt 2. mgr. 36. greinar skipulagslaga nr. 123 / 2010 . Meginrök nefndarinnar fyrir breytingunni eru þau nefndin telur að til hafi staðið að hafa slíkt undnaþáguákvæði í aðalskipulaginu , en að ákvæðið hafi fallið út fyrir mistök . 2. 1105027 - Hjólreiðastígur meðfram þjóðvegi 1 Umræða hefur lengi verið í sveitarfélaginu um gerð hjólastígs meðfram þjóðvegi 1 þar sem hann liggur um sveitarfélagið . Ákveða þarf hvar stígurinn á að liggja ef af gerð hans verður . Á aðalskipulagsuppdrætti er stígurinn sýndur vestan þjóðvegarins . Skipulagsnefnd metur það svo að hjólreiðastígur þurfi að liggja austan þjóðvegarins í syðsta hluta sveitarfélagsins þar sem mjög bratt er vestan hans . Nefndin telur ekki raunhæft að stígurinn fari austur fyrir fyrirhugaðan gangnamunna , þar sem sú leið yrði brött og óárennileg til hjólreiða . Það er því ljóst að þvera þarf þjóðveginn og Veigastaðaveg . Skipulagsnefnd telur að gera þurfi ráð fyrir undirgöngum fyrir hjólastíg á framkvæmdasvæði jarðganganna . Sveitarstjóra er falið að koma sjónarmiðum Skipulagsnefndar á framfæri við Vegagerðina . 3. 1107001 - Ósk um breytingu á staðsetningu rotþróarGunnar Tryggvason , Vignir Sveinsson og Veigastaðir ehf. óska sameiginlega eftir heimild til að breyta fyrihugaðri staðsetningu rotþróar fyrir Vaðlabrekku 10 og 12 , frá því sem merkt er á deiliskipulag . Heilbrigðiseftirlitið gerir ekki athugasemd við nýja staðsetningu en vill fá að taka út fráganginn áður en fyllt er að rotþróm og siturlögnum . Skipulagsnefnd fellst á að rotþróin verði færð , að því tilskildu að tryggt verði að frágangur hennar verði unnin í samráði við heilbrigðissfulltrúa . Nefndin bendir sérstaklega á að huga þurfi að því að lengd siturlagna séu nægileg fyrir þá stærð rotþróar sem teiknuð er . Þar sem um svo óverulegt frávik frá deiliskipulagi er að ræða að hagsmunir nágranna skerðist í engu hvað varðar landnotkun , útsýni , skuggavarp eða innsýn , ákveður skipulagsnefnd að falla frá ákvæðum 2. mgr. 43. greinar skipulagslaga nr. 123 / 2011 með tilvísun til 3. mgr. sömu greinar . 4. 1107006 - Ósk um heimild til að steypa plötu með frávikum frá gildandi byggingarleyfiMeð bréfi dagsettu 6. júní s.l. óskaði Þröstur Sigurðsson , hönnuður hússins að Halllandsnesi , fyrir hönd Bravo ehf , eftir leyfi til að steypa plötu sem tekur mið af þeim breytingum sem gerðar hafa verið á ósamþykktum teikningum . Platan yrði þá steypt án þakglugga og með svölum , eða með járnabindingum fyrir svalir , þannig að steypa mætti svalir á húsið eftirá . Fyrir liggur yfirlýsing húsbyggjanda um að hann taki á sig kostnað af því að færa húsið til þess horfs sem það ætti að vera samkvæmt upprunnalegu byggingarleyfi , verði umsókn um byggingu efri hæðar hafnað . Skipulagsnefnd getur ekki fallist á að unnið sé eftir ósamþykktum teikningum , en telur að sú heimild sem gildandi byggingarleyfi byggist á leyfi að húsinu verði breytt þannig að svalir verði settar á það . Umsækjanda er því bent á að breyta hönnun hússins að þessu leiti og sækja um byggingarleyfi til byggingarnefndar . Unnið er að breytingu á aðalskipulagi og gerð deiliskipulags vegna fyrirliggjandi umsókna frá húsbyggjanda þar sem gert er ráð fyrir að lóðin verði svæði fyrir verslun og þjónustu og gert ráð fyrir auknu byggingarmagni , sbr. afgreiðslu í lið 5 í þessari fundargerð . 5. 1106009 - Breyting á aðalskipulagi í HalllandsnesiLögð er til breyting á aðalskipulagi vegna lóðar nr. 193029 að Halllandsnesi , sem er á skilgreindu landbúnaðarsvæði L 2 . Breytingin felur í sér að landnotkun lóðarinnar er breytt í verslunar og þjónustusvæði . Skipulagsnefnd fellst á framlögð drög að breytingu á aðalskipulagi í Halllandsnesi og mælist til að sveitarstjóra verði falið að sjá til þess að gengið verði frá endanlegum gögnum og auglýsa tillöguna . 6. 1107005 - Umsókn um byggingarleyfi vegna byggingar geymsluskúrs að Vaðlaborgum 16 Steinar Sigurðsson , fyrir hönd Múlan ehf , hefur lagt inn umsókn um byggingarleyfi fyrir geymsluskúr að Vaðlaborgum 16 , sbr. meðfylgjandi teikningar . í skipulagsskilmálum er ekki gert ráð fyrir skúr á þessum stað . Skipulagsnefnd samþykkir fyrir sitt leiti að byggingarleyfið verði veitt . Þar Þar sem um svo óverulegt frávik frá deiliskipulagi er að ræða að hagsmunir nágranna skerðast í engu hvað varðar landnotkun , útsýni , skuggavarp eða innsýn , ákveður skipulagsnefnd að falla frá ákvæðum 2. mgr. 43. greinar skipulagslaga nr. 123 / 2011 með tilvísun til 3. mgr. sömu greinar . Nefndin leggur meðal annars til grundvallar að geymsluskúr sá sem um ræðir er hannaður í góðu samræmi við einsleitt yfirbragð Vaðlaborga og verður byggður úr sömu eða svipuðum byggingarefnum . 7. 1107003 - Umsókn um framkvæmdaleyfi vegna VaðlaheiðargangaBorist hefur erindi frá Vegagerðinni , fyrir hönd Vaðlaheiðarganga hf. , dagsett 4. júlí 2011 þar sem óskað er eftir framkvæmdaleyfi vegna gerðar Vaðlaheiðarganga . Jafnframt hefur borist erindi frá landeigendum í Halllandi þar sem þess er farið á leit að framkvæmdaleyfi verði ekki gefið út fyrr en samningar hafa náðst milli framkvæmdaaðila og landeigenda um greiðslur fyrir land og afnot af landi , eða leyfið bundið skilyrðum þar að lútandi . Farið yfir umsókn Vegagerðarinnar fyrir hönd Vaðlaheiðarganga hf. og innsendar teikningar . Á teikningunum kemur ekki fram hvar fyrirhugað er að haugsetja efni , hversu mikið magn haugsett er á hverjum tíma , né heldur hversu lengi búast má við að efnið sé haugsett . Hið sama gildir um staðsetningu vinnubúða . Skipulagsnefnd felur sveitarstjóra að afla upplýsinga um þessi atriði . Nefndin óskar jafnframt eftir upplýsingum um stöðu mála gagnvart landeigendum og um ferli eignarnáms . Afgreiðslu frestað til næsta fundar , sem haldinn verður mánudaginn 11. júlí . 8. 1105032 - Umsókn um leyfi fyrir plastdúkahúsi við vinnsluhús KjarnafæðisÍ bréfi dags. 24. maí 2011 óskar Ólafur R. Ólafsson fh. Kjarnafæðis eftir stöðuleyfi fyrir geymsluhúsnæði ( plastdúkahús ) . Stærð húss yrði 10m x 15m x 3m . Málið var kynnt nefndarmönnum á 6. fundi skipulagsnefndar en afgreiðslu frestað til næsta fundar . Skipulagsnefnd ítrekar óskir sínar um að fá upplýsingar um hvað gert verði við þá gáma sem nú standa þar sem fyrirhugað er að staðsetja dúkaskemmuna . Afgreiðslu frestað til næsta fundar sem haldinn verður 11. júlí 2011 . Ákveðið að nefndin komi aftur saman til fundar þann 11. júlí kl. 17 . Fundurinn hefst á vettvangsferð að Vaðlabrekku 5 . Fleira ekki gert . Fundi slitið kl. 21:15